ΓΡΑΠΤΗ ΕΡΩΤΗΣΗ E-2751/98

υποβολή: Hiltrud Breyer (V) προς την Επιτροπή

(3 Σεπτεμβρίου 1998)

Θέμα: Ασφάλεια των παιδιών στα αεροπλάνα

1. Γνωρίζει η Επιτροπή ότι το Κέντρο Τεχνικού Ελέγχου (TÜV)Ρηνανίας διαπίστωσε ήδη τον Αύγουστο 1992 κατόπιν δοκιμών με ανδρείκελα ότι η χρησιμοποίηση των ειδικών ζωνών "loop belts" για παιδιά είναι πάρα πολύ επικίνδυνη;

2. Γνωρίζει η Επιτροπή ότι η Ευρωπαϊκή Υπηρεσία Αεροπλοΐας κατέστησε υποχρεωτική τη χρησιμοποίηση των ζωνών "loop belts" για τις αεροπορικές εταιρείες των κρατών μελών την 1η Απριλίου του παρόντος έτους με τον κανονισμό "JAR-OPS1", αν και οι ζώνες "loop belts" έχουν απαγορευθεί εδώ και αρκετό καιρό στην Αμερική;

3. Ποιά άμεσα μέτρα προτίθεται να λάβει η Επιτροπή για να αποτρέψει τον θανάσιμο κίνδυνο των "loop belts" για τα παιδιά;

4. Πότε θα επιβάλει η Επιτροπή την ύπαρξη διαφορετικών και ανάλογων με την ηλικία συστημάτων πρόσδεσης για τα παιδιά στα αεροπλάνα;

5. Έχει διαθέσει η Επιτροπή πιστώσεις για την ανάπτυξη τέτοιων συστημάτων πρόσδεσης; Εάν ναι, σε ποιό ύψος; Εάν όχι, γιατί;

6. Συμφωνεί η Επιτροπή με τη γνώμη της βουλευτού ότι η έλλειψη συστημάτων ασφάλειας, ιδιαίτερα κατά τη μεταφορά μικρών παιδιών κάτω των δύο ετών, απαιτεί τη λήψη άμεσων μέτρων σε ευρωπαϊκό επίπεδο, δεδομένου ότι δεν καθίστανται εύκολα δυνατές μεμονωμένες προσπάθειες των κρατών μελών;

7. Συμφωνεί η Επιτροπή με την άποψη της βουλευτού ότι η μη λήψη κατάλληλων μέτρων, παρά τα συντριπτικά στοιχεία, αποτελεί σιωπηρή αποδοχή του θανάσιμου κινδύνου για τα παιδιά;

Απάντηση κ. Kinnock εξ ονόματος της Επιτροπής

(7 Οκτωβρίου 1998)

Το να είναι τα παιδιά δεμένα με ζώνες σε ένα αεροπορικό δυστύχημα αποτελεί σημαντικό παράγοντα για την επιβίωσή τους. Τα παιδιά που δεν είναι δεμένα διατρέχουν υψηλότερο κίνδυνο θανάτου στη σπάνια περίπτωση ατυχήματος ή βλάβης. Η Επιτροπή γνωρίζει την έκθεση του ΤUV και τις γενικές ανησυχίες σχετικά με την ασφάλεια των "loop belts" όταν χρησιμοποιούνται από παιδιά που ταξιδεύουν αεροπορικά.

Σύμφωνα με τα προαναφερθέντα, μία συγκεκριμένη ερευνητική εργασία που φέρει τον τίτλο "Πρόταση για τη βελτίωση των συστημάτων προστασίας των επιβατών" συμπεριελήφθηκε ως θέμα προτεραιότητας στο "Πρόγραμμα ερευνητικού έργου για τις αερομεταφορές". Βάσει του προγράμματος αυτού, τέθηκε σε εφαρμογή φέτος συγκεκριμένο σχέδιο που φέρει τον τίτλο "Ευρωπαϊκές προδιαγραφές για εξαρτήματα ασφαλείας για παιδιά και νήπια" με συνολική κοινοτική συνεισφορά 145.000 ECU. Βάσει σχετικών στατιστικών το πρόγραμμα θα εξετάσει την υφιστάμενη πρακτική όσον αφορά τα συστήματα προστασίας για τα παιδιά τόσο στην Ευρώπη όσο και στην Αμερική. Η ομάδα του σχεδίου θα αξιολογήσει τη σκοπιμότητα της βελτίωσης των εξαρτημάτων ασφαλείας για τα παιδιά στα αεροπλάνα και θα συντάξει πρόταση για "Ευρωπαϊκές προδιαγραφές για παιδιά στα αεροπλάνα". Τα αποτελέσματα του σχεδίου αναμένονται κατά τα τέλη του 1998. Η Επιτροπή θα ανακοινώσει τα αποτελέσματα στην Ευρωπαϊκή Υπηρεσία Αεροπλοΐας και, αν χρειαστεί, θα της ζητήσει να αναθεωρήσει τις υφιστάμενες προδιαγραφές για την πώληση και τη χρήση παρόμοιων συστημάτων στα αεροπλάνα. Αυτό θα οδηγούσε βεβαίως σε αναθεώρηση των προδιαγραφών βάσει της τρέχουσας κοινοτικής νομοθεσίας.

Από την 1 Απριλίου 1998 η εθνική νομοθεσία που καλύπτει τα συστήματα αυτά αντικαθίσταται από την JAR-OPS 1 που καθιστά υποχρεωτική τη χρήση εξαρτημάτων ασφαλείας, τα οποία μπορεί να είναι η "loop belt" ή άλλο εξάρτημα για την επιλογή του οποίου είναι υπεύθυνη η αεροπορική εταιρεία.

Κατάλληλα συστήματα ασφαλείας στα αεροπλάνα απαιτούνται για όλους τους επιβάτες και γιάυτό διεξάγονται εργασίες για να καθοριστούν οι προδιαγραφές των αντίστοιχων εξαρτημάτων για τα παιδιά και τα νήπια. Είναι μάλλον απίθανο να συμμορφώνονται προς τις προδιαγραφές αυτές οι "loop belts".